钦定古今图书集成/明伦汇编/氏族典/第165卷 > 《廖用贤尚友录》 > 安从进
## 钦定古今图书集成/明伦汇编/氏族典/第165卷 > 《廖用贤尚友录》 > 安从进

按《五代史安从进传》：“从进，振武索葛部人也。祖父皆
事唐为骑将。从进初从庄宗于兵间，为护驾马军都
指挥使，领贵州刺史。明宗时，为保义彰武军节度使。
愍帝即位，徙领顺化，为侍卫马军都指挥使。潞王反
凤翔，从进巡检京城，杀枢密使冯赟，送款于从珂。愍
帝出奔，从珂将至京师，从进率百官班迎于郊。清泰”
中，徙镇山南东道。晋高祖即位，加同中书门下平章
事。高祖取天下不顺，常以此惭。藩镇多过，务为姑息，
而藩镇之臣，或不自安，心慕高祖所为从进。自范延
光反邺，畜异志，恃江为险，招集亡命，益置军兵。南方
贡输，道出襄阳者，多擅留之，邀遮商旅，皆黥以充军。
与安重荣阴相结托，期为表里。其子弘超为宫苑副
使，居京师。从进请赐告归，遂不遣。天福六年，安重荣
执杀契丹使者，反迹见，高祖为之幸邺。郑王重贵留
守京师，宰相和凝曰：“陛下且北，从进必反。愿为空名
宣敕十数通授郑王，有急则命将以往。”从进闻高祖
北，遂反。郑王以空名敕授李建崇、郭金海等讨之。从
进引兵攻邓州，不克。进至湖阳，遇建崇等，大败，从进
以数十骑奔还襄阳。高祖遣高行周围之，逾年粮尽，
从进自焚死。执其子弘受及其将佐四十三人送京
师。高祖御楼受俘，徇于市而斩之。